Egzòd 17 Labib sou Entènèt | Tradiksyon monn nouvo a
Egzòd 17​:​1-16
Pèp la ap plenyen paske pa gen dlo nan Orèb (1-4)
Dlo sot nan yon wòch (5-7)
Moun Amalèk atake pèp la epi yo pèdi lagè a (8-16)
17 Izrayelit yo te kite Dezè Sin+ e yo te fè wout la moso pa moso, selon lòd Jewova te bay+. Lè yo rive Refidim+, yo monte tant yo la. Men, pèp la pa t gen dlo pou l bwè. 2 Se sa k fè pèp la te kòmanse fè kont ak Moyiz+. Yo t ap di l: “Ban nou dlo pou n bwè.” Men, Moyiz te di yo: “Poukisa n ap fè kont avè m konsa? Poukisa nou kontinye ap teste Jewova+?” 3 Pèp la te swaf anpil e yo te kontinye ap plenyen kont Moyiz+. Yo t ap di l: “Poukisa w te fè nou kite peyi Ejip pou w fè swaf dlo touye nou isit la ansanm ak pitit nou yo ak bèt nou yo?” 4 Finalman, Moyiz pale ak Jewova, li di l: “Ki sa pou m fè ak pèp sa a? Yo sanlè touye m ak kout wòch!” 5 Lè sa a, Jewova di Moyiz: “Pase devan pèp la ansanm ak kèk nan ansyen ki nan pèp Izrayèl la e ak baton ou te frape Rivyè Nil la+. Pran baton an epi mache. 6 M ap kanpe devan w sou wòch la nan Orèb. W ap frape wòch la, e dlo ap soti ladan l pou pèp la ka jwenn dlo pou yo bwè+.” Vrèmanvre, Moyiz te fè sa devan je ansyen ki nan pèp Izrayèl la. 7 Moyiz te rele kote a Masa*+ ak Meriba*+ paske Izrayelit yo te fè kont avè l e yo te teste+ Jewova lè yo t ap di: “Jewova nan mitan nou oubyen l pa nan mitan nou?” 8 Apre sa, moun Amalèk yo+ te vin goumen ak pèp Izrayèl la pandan yo Refidim+. 9 Lè Moyiz wè sa, li di Jozye+: “Chwazi kèk gason pami pèp la epi al goumen ak moun Amalèk yo. Demen, m ap kanpe sou tèt ti mòn nan avèk baton vrè Dye a nan men m.” 10 Jozye te fè egzakteman sa Moyiz te di l fè a+. Li te goumen ak moun Amalèk yo. Moyiz, Arawon ak Ou+, bò kote pa yo, te monte sou tèt ti mòn nan. 11 Toutotan Moyiz te kenbe men l anlè, se Izrayelit yo ki te pi fò. Men, lè men l te desann, se moun Amalèk yo ki te pi fò. 12 Se sa k fè, lè men Moyiz te kòmanse fè l mal, yo te pran yon wòch pou l chita sou li epi Arawon ak Ou te soutni men l, youn sou bò dwat li, youn sou bò goch li, yon fason pou men l te rete anlè pou jis solèy la kouche. 13 Se konsa Jozye te bat moun Amalèk yo ak lòt moun ki te avèk yo. Li te touye yo anba kout epe+. 14 Apre sa, Jewova di Moyiz: “Ekri sa k pase a nan liv la pou nou pa bliye sa. E men sa w ap di Jozye: ‘M ap efase moun Amalèk yo nèt anba syèl la+.’” 15 Epi, Moyiz bati yon lotèl, li rele l Jewova-nisi*. 16 Men sa l te di: “Piske moun Amalèk yo leve men yo kont twòn Ja a+, Jewova pral fè lagè ak yo jenerasyon apre jenerasyon+.”
^ Sa vle di: “Teste; Eprèv”.
^ Sa vle di: “Jewova se poto siyal mwen”.
Egzòd 17